CELEX: 62008TN0591
Language: fi
Date: 2008-12-29 00:00:00
Title: Asia T-591/08: Kanne 29.12.2008 — Evropaïki Dynamiki v. komissio

4.4.2009   
            
            
               FI
            
            
               Euroopan unionin virallinen lehti
            
            
               C 82/26
            
         Kanne 29.12.2008 — Evropaïki Dynamiki v. komissio
   (Asia T-591/08)
   (2009/C 82/47)
   Oikeudenkäyntikieli: englanti
   Asianosaiset
   
      Kantaja: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Ateena, Kreikka) (edustajat: asianajajat N. Korogiannakis ja P. Katsimani)
   
      Vastaaja: Euroopan yhteisöjen komissio
   Vaatimukset
   
               —
            
            
               Eurostatin päätös, jolla kantajan tekemä tarjous on sijoitettu toiselle sijalle avoimen tarjouskilpailun ”Tilastoalaan liittyvä tietotekniikka” erää 2 ”SDMX-kehitys” ja erää 3 ”SDMX-tuki” koskevassa monivaiheisessa menettelyssä (EUVL 2008/S 120-159017) ja josta kantajalle ilmoitettiin kahdella 17.10.2008 päivätyllä erillisellä kirjeellä, sekä kaikki Eurostatin myöhemmät liitännäiset päätökset, mukaan lukien päätös, jolla tarjouskilpailu ratkaistiin toisen tarjouksentekijän hyväksi, on kumottava
            
         
               —
            
            
               Eurostat on velvoitettava korvaamaan kantajalle tarjousmenettelyn johdosta aiheutunut 4 326 000 euron suuruinen vahinko
            
         
               —
            
            
               Eurostat on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kanteellaan kantaja vaatii, että Eurostatin päätökset, joilla kantajan tekemä tarjous on sijoitettu toiselle sijalle avoimen tarjouskilpailun ”Tilastoalaan liittyvä tietotekniikka” erää 2 ”SDMX-kehitys” ja erää 3 ”SDMX-tuki” koskevassa monivaiheisessa menettelyssä (EUVL 2008/S 120-159017) ja josta kantajalle ilmoitettiin kahdella 17.10.2008 päivätyllä erillisellä kirjeellä, kumotaan EY 230 artiklan nojalla, ja että sille määrätään maksettavaksi vahingonkorvausta EY 235 artiklan nojalla.
   Kantaja väittää, että Eurostat teki useita ilmeisiä arviointivirheitä, kun taas hankintaviranomainen väitetysti rikkoi julkisia hankintoja koskevia perustavanlaatuisia sääntöjä ja loukkasi niitä koskevia perusperiaatteita. Se väittää, että kantajan tarjous arvioitiin puutteellisesti ja että Eurostat jätti perustelut ilmoittamatta, kieltäytyi vastaamasta kantajan yksityiskohtaiseen hallinnolliseen valitukseen ja siihen liittyviin havaintoihin eikä esittänyt kantajalle sisäisen tutkimuksen tuloksia.
   Kantaja esittää edelleen, että ehdokkaiden kohtelu oli syrjivää eikä hylkäämisperusteita sovellettu yhteen voittaneen yhtymän jäsenistä ja että varainhoitoasetuksen 93 artiklan 1 kohtaa ja 94 artiklaa oli rikottu. Koska yhteisöjen tuomioistuin ratkaisee kanteen kaikella todennäköisyydellä vasta sen jälkeen, kun sopimus on kokonaan täytetty, kantaja vaatii lisäksi, että siinä tilanteessa, jos yhteisöjen tuomioistuin toteaa vastaajan rikkoneen varainhoitoasetusta ja/tai avoimuuden ja yhdenvertaisen kohtelun periaatteita, Eurostat velvoitetaan maksamaan sille 4 326 000 euron rahallinen korvaus, joka vastaa sen arvioitua kokonaisvoittoa julkisesta hankintamenettelystä erien 2 ja 3 osalta siinä tapauksessa, että sopimus olisi tehty sen kanssa.